D. Čaplovič, podpredseda vlády SR: (2009-12-03):
Pani poslankyňa, ak sa svojou otázkou vraciate do obdobia môjho dvojmesačného pôsobenia na Ministerstve životného prostredia Slovenskej republiky, potom musím komplexne, pretože som vyšiel z vedy, z vysokoškolského prostredia, musím komplexne pripomenúť konkrétne aktivity a rozhodnutia, ktoré prispeli k rozviazaniu zmlúv, k zavedeniu transparentnosti a rozšíreniu európskeho rozmeru zeleného rezortu. Tento rezort za 2 mesiace navštívili toľkí zástupcovia z jednotlivých štátov Európskej únie, čo v minulosti vôbec nebolo. Som presvedčený, že ak politika nie je konkrétna, potom je len plytkým politikárčením. Preto budem hovoriť o konkrétnych opatreniach v konkrétnom období, nie 100 dní, za 60 dní, ktoré riešia konkrétne problémy, a je vecou, ako v kontinuite na tieto veci budeme nadväzovať. Počas dvojmesačného spravovania rezortu som vydal rozhodnutia, ktorými sa urobili konkrétne opatrenia na vypovedanie nevýhodných zmlúv v kauze Xilant a vy veľmi dobre viete, že o Xilante som hovoril, ešte som nebol ani ministrom životného prostredia, a popolček, pretože nepoznám žiaden dôležitejší záujem, ako je záujem verejný, záujem štátny. Dôveryhodnosť sa nedá získať sľubmi, ale činmi. Preto som prijal organizačnú štruktúru, ktorú považujem za dobrú, ktorá garantuje nielen práva, ale aj jasné povinnosti a zodpovednosť na tomto ministerstve. Chaos v oblasti verejných obstarávaní bol zastavený tak podnetmi predloženými Úradom pre verejné obstarávanie na preskúmanie viacerých podivných tendrov, ako aj prijatím Smernice o verejnom obstarávaní a zavedením elektronického verejného obstarávania, ktoré je vyvesené aj v Európskej komisii. V tomto prípade išlo o prirodzenú reakciu na výsledky auditu, ktorý odkryl viaceré nedostatky a vyvolal vážne pochybnosti o transparentnosti a tiež zákonnosti verejných obstarávaní. Audit realizovaný v priebehu 23. až 25. septembra tohto roku preveroval rozhodujúce podklady, ktoré boli predložené odborom centrálneho verejného obstarávania. Ministerstvo uverejnilo medzi 12. marcom 2009 a 16. júnom vo Vestníku 7 predbežných oznámení o nadlimitných zákazkách. Rezort životného prostredia sa nebezpečne vzďaľoval v tejto oblasti od zákona o verejnom obstarávaní. Prešľapával pravidlá transparentnosti a slušnosti a ja sa za to nehanbím, že som takýmto spôsobom konal a žiadam, aby sa ďalej takýmto spôsobom aj konalo. Mne sa podarilo zaviesť elektronické verejné obstarávanie za 60 dní. To sa SDKÚ – DS a KDH, ani ďalším ich koaličným partnerom nepodarilo za 8 rokov ich vládnutia. Zelený rezort, v ktorom dostali zelenú odborníci, nie stranícki nominanti, a to podčiarkujem, sa začal tešiť medzinárodnej akceptácii. Návštevy z krajín Európskej únie a diskusie o spoločnom postupe pri rôznych aktivitách to jasne dokazujú. Ministerstvo životného prostredie zmenilo svoje zažité postoje k eurofondom. Eurofondy nesmú byť komoditou, ktorou sa riešia rôzne záujmové skupiny, ale musia slúžiť predovšetkým občanom a konkrétnym záujmom obcí, miest a rôznym zoskupeniam. Musia pomáhať regiónu a ľuďom. Envirorezort potrebuje presúvať európske peniaze tam, kde sú najviac potrebné, a preto, a to chcem tu podčiarknuť a pri mojich stretnutiach so samosprávou to neustále opakujem, bol prehodnotený Operačný program Životného prostredia a išli sme už v intenciách, ako nám uložil aj pán predseda vlády, aby sme takýto program naorientovali tak, aby sme zvyšovali zamestnanosť v jednotlivých regiónoch, v rámci ktorého, tohto programu, sa prijali zásadné zmeny. Ich cieľom je zlepšenie stavu životného prostredia a racionálneho využitia zdrojov prostredníctvom dobudovania a skvalitnenia environmentálnej štruktúry Slovenskej republiky v zmysle domácich predpisov a pravidiel Európskej únie. Preto sme navýšili finančné krytie na výzvy k budovaniu verejných vodovodov a kanalizácií miest z pôvodných navrhovaných 150 miliónov eur na 300 miliónov eur. Prijali sa výzvy vo vzťahu k ochrane ovzdušia. Prijali sa nové výzvy vo vzťahu ochrany pred povodňami a tak ďalej, a tak ďalej. To sú konkrétne kroky, ktoré slúžia občanom a ktoré sme sa snažili v tomto období riešiť. Samosprávy môžu čerpať o 100 % viac peňazí. Pre ne bola pôvodne vyčlenená na vodovody a kanalizácie len 50-percentná čiastka, teda tých 150 miliónov, teraz je 300 miliónov eur. Ministerstvo životného prostredia posilnilo pozíciu svojich regionálnych poradenských centier, čo považujem za podstatné. Rezort skrátil proces posudzovania projektov zo 100 dní na 80 kalendárnych dní do 28. októbra tohto roku odo dňa uzavretia výzvy. Okrem toho pri posudzovaní projektov rozhoduje kritérium, tak sme to navrhli, kvality projektu, ktoré je na úrovni 70 % zo 100 %. Toto sú, vážená pani poslankyňa, keď berieme komplexne úlohy, ktoré som riešil, ktoré som neriešil za 100 dní a neriešil som za 4 roky ako niektorí ministri a riešil som ich za dva mesiace, ktoré naštartovali tento rezort, a musím vám povedať, v zahraničí tento rezort postupne dostával iné postavenie, ako mal v minulosti. Ďakujem vám veľmi pekne. (Potlesk.)